Københavns Byret har besluttet, at fodboldspilleren Nicklas Bendtner skal frakendes retten til at køre bil i Danmark i tre år.

Samtidig er han idømt en bøde på 842.000 kroner plus sagens omkostninger og 800 kroner til blodprøven.

Bendtner blev natten til søndag taget af politiet med en promille på 1,74, mens han kørte mod trafikken oå Gammel Strand i Indre København. Fodboldspillerens engelske kørekort var udløbet. Alle tre forhold har Bendtner erkendt.

Politiets anklager argumenterede for, at Bendtner på grund af sin høje løn skulle betale en bøde på 842.000 kroner.

»Du har erkendt de tre forhold. I 2005 skete der en skærpelse af straffen, og det man lægger op til er, at straffen skal fastsættes med en måneds netto løn og ganges med promillen. Og på den baggrund, og jeg er ikke enig med din forsvarsadvokat i at du rammes højere. Du vil have mulighed for at tjene penge senere, derfor skal du have en bøde, der svarer til alle andre. Du får en bøde på 842.000 kroner«, siger dommer Bodil Toftemann, ifølge tv2.dk.

»Det skal kunne mærkes uanset om man tjener meget eller lidt«, sagde anklageren, Bo Kluxen.

Bendtners forsvarer, Michael Juul Eriksen, procederede for, at der i tidligere domme aldrig tidligere har været delt så store bøder ud.

Han mente, at 217.000 kroner vil være en rimelig og »mærkbar« bøde. Hans argument for, at bøden skal nedsættes trods Bendtners høje løn er, at fodboldspillere har kort tid til at tjene deres livsløn. Det argument køber anklageren ikke, da fodboldspillere efter endt aktiv karriere kan fortsætte som blandt andet kommentator.